Anno Domini millesimo ducentesimo septuagesimo quinto statuta sunt haec apud Cistercium in Capitulo generali. 1.  In primis, cum quaestio mota fuerit in Capitulo generali, quid importet suspensio, ordinat et diffinit Capitulum generale quod quicumque suspenditur tantummodo ab officio altaris abstineat, donec cum ipso fuerit dispensatum, sicut in isto Capitulo fuit alias ordinatum. 2.  Item, diffinitio anno praeterito edita de illis qui bis exierunt ad saeculum, si postularentur et eligerentur in abbates, quae sic incipit : Diffinitionem editam, etc., penitus revocatur, diffinitione olim edita in suo robore permanente. 3.  Item, cum clamosa et taediosa insinuatio aures propulsaverit Capituli generalis quod multi abbates per triennium et amplius non venerunt ad Capitulum, nec se legitime excusaverunt, patribus abbatibus in virtute sanctae obedientiae praecipitur firmiter et districte quod, in visitationibus diligenter inquirant causas propter quas remanserunt, et quorum causas insufficientes invenerint, hos ex tunc deponit Capitulum generale, ipsos a regimine abbatiarum absolutos denuntient auctoritate Capituli generalis, nec praesumat aliquis de cetero accipere veniam pro aliquo conspiratore revocando. 4.  Item, cum contineatur in Carta Caritatis, quod in qualibet abbatia duodecim monachi cum abbate decimo tertio debeant interesse, et multi abbates praetextu paupertatis ad Capitulum generale non veniant, ordinat et diffinit Capitulum generale quod in abbatiis, in quibus praefatus numerus non poterit inveniri, patres abbates omnimodam ordinationem illarum habeant, providentes et ordinantes de eisdem quae secundum Deum et suas conscientias eisdem in omnibus et per omnia viderint expedire ; et illi abbates ad Capitulum generale venire minime teneantur, nisi velint et indiguerint, nisi talis casus emerserit, quae de facili sine consilio Capituli generalis non valeat emendari. Dispositionem autem et ordinationem rerum temporalium omnimodam habeant liberam et quietam, sicut hactenus habuerunt. 5.  Ordinat et diffinit Capitulum generale quod conversi nostri Ordinis in Provincia et Vasconia et ultra, non conversi sed fratres nominentur, eo quod nomen illud in dictis provinciis abominabile habeatur propter haereticam pravitatem. 6.  Item, statuit et ordinat Capitulum generale, ne de cetero aliqui praelati, etiam de Ordine nostro, sessionibus intersint Capituli generalis, sed expletis breviter suis negotiis exeant, sicut in diffinitionibus continetur. 7.  Item, cum aliqui abbates super emissione personarum Ordinis novam formam habeant, videlicet : Si talem retinere non potueritis, vel nolueritis, ad aliam abbatiam mittatis ; quia talis forma emissis materiam praebet vagandi, inhibetur ne aliquis sub hac forma de cetero emittatur. 8.  Item, cum propter evagationes monachorum multa legantur mala monasteriis nostri Ordinis evenisse, auctoritate Capituli generalis districte praecipitur abbatibus, prioribus, supprioribus et custodibus Ordinis nostri, ut nulli de cetero egrediendi licentia tribuatur, nisi pro certa necessitate et utilitate domus evidenti. Transgressores autem, tam mittentes quam qui mittuntur, tribus diebus pro qualibet vice poenitentiam peragant levis culpae. 9.  Item, diffinit et ordinat Capitulum generale ne aliquis monachus vel conversus emittendus pro culpa de cetero ad Hungariam mittatur, nisi ad tales domos, ubi sit conventus, et possit vivere regulariter et secundum Ordinis instituta. 10.  Item, cum ad aures Capituli generalis venerit quod quidam nobiles in aliquibus abbatiis ostagia teneant, inhibetur omnibus abbatibus auctoritate Capituli generalis ne de cetero talia ostagia in abbatiis teneantur, quod si secus ab aliquo nobili attentatum fuerit, in illis abbatiis cessetur penitus a divinis. 11.  Cum clamor validus aures Capituli generalis pulsaverit, quod multi abbates in visitationibus suis a filiis suis abbatibus expensas et deperdita ex debito repetant, inhibetur omnibus ne dictas expensas repetant, nec aliquis eisdem concedere teneatur, nisi de pura et mera liberalitate et gratia ; et quod domus eorum non graventur, sicut in ordinatione domini Clementis Papae continetur. 12.  Item, auctoritate Capituli generalis praecipitur patribus abbatibus, ut de omnibus collectis et distributionibus coram filiis suis computent, ut ab ipsis omnis suspicio valeat amoveri. 13.  Item, cum quidam abusus inoleverit in Ordine, ut dicitur, quod quidam abbates nullos recipiant nisi de gente et natione sua, omnibus abbatibus praecipitur auctoritate Capituli generalis, ut omnes, dummodo boni sint, pro indifferenti recipiant, et maxime indigenas, cum ad illos maxime teneantur, cum non sit apud Deum aliqua personarum acceptio ; et, qui teste conscientia secus fecerit, omni sexta feria sit in pane et aqua usque ad sequens Capitulum generale, super hoc in dicto Capitulo veniam petiturus. 14.  Quoniam enormis et temeraria Fratrum Minorum praesumptio pluries non solum personas Ordinis nostri infamando in locis pluribus, immo capiendo monachos et abbates, prout clamosa insinuatio aures hoc anno Capituli generalis propulsavit, utpote de abbate de Mataplana in civitate Toleti capto, verberato, incarcerato, catenato, et aliis diris afflicto cruciatibus, aliasque multis personis Ordinis multas insolentias et iniurias inevitabiles inferendo, multos excessus alios in domibus monialium, et in aliis domibus contra honestatem et personas Ordinis faciendo. Verum quia religionis parcentes honestati usque nunc contra dictos fratres querelas multarum Ordinis personarum quasi sub dissimulatione generale Capitulum palliavit, statuit et ordinat dictum Capitulum generale, districte praecipiens et suspendens ab altaris officio transgressores, quod praedictis fratribus usque ad satisfactionem condignam nihil detur, nec recipiantur in domibus Ordinis nostri, quacumque de causa, nisi cum principibus vel aliquibus praelatis venerint, nec in capitulis Ordinis praedicare permittantur ; domos illorum nullus intret, nec eisdem communicet in temporalibus, vel familiaritatem exhibeat quoquo modo, quando tamen, dictante conscientia, bono modo evitari poterit. Illud idem monialibus nostri Ordinis praecipitur, hoc adiuncto, ne eisdem confiteantur Fratribus sub poena excommunicationis, quam in ipsas ferimus, si statuto non paruerint supradicto, capellanos monialium celebrantes, ipsis Minoribus in monasteriis monialium existentibus, praedictae excommunicationis sententia innodando. 15.  Item, cum mulieres coniugatae habitare dicantur in aliquibus abbatiis monialium, cum hoc sit contra Ordinis honestatem, inhibetur auctoritate Capituli generalis omnibus abbatissis, ne de cetero aliquas mulieres coniugatas secum habitare permittant ; et si quae sunt modo habitantes, amoveantur in instanti ; alioquin quamdiu in ipsis abbatiis residentiam corporalem fecerint, ibidem divina minime celebrentur. 16.  Cum anno praeterito diffinitum fuerit in Capitulo generali, quod abbates summam sibi impositam a Capitulo generali pro expensis factis in Curia usque ad feriam quintam infra octavas Paschae solverent, et aliqui ipsorum non solverint loco et tempore praefinito, aliqui nec solverunt, nec solvere adhuc velint ; patribus abbatibus praecipitur auctoritate Capituli generalis, quod illos qui solverunt, licet non solverint loco et tempore praefinito, ut dictum est, absolvant iniuncta sibi poenitentia competenti. Illi autem qui non solverunt, abbates sint extra stallum abbatis, et tam abbates quam priores et cellerarii omni sexta feria sint in pane et aqua, donec pecuniam solverint supradictam, sententia excommunicationis in suo robore permanente. Et illos quos patres abbates iam absolverunt vel absolverint, impertitam absolutionem ratificat et approbat Capitulum generale. 17.  Statuit et ordinat Capitulum generale ut summam cuilibet a patre abbate impositam pro subsidio Terrae sanctae, usque ad Purificationem beatae Mariae Virginis patribus abbatibus solvere non omittant ; alioquin illos qui solvere distulerint, ex tunc a die praefixa ipsos excommunicat, et eosdem auctoritate eadem Capituli generalis patres abbates per se vel per alios excommunicatos denuntient, et in ipsorum monasteriis conventus abstineat a divinis. Nihilominus si ipsam pecuniam recipi contigerit sub usuris, dicti abbates qui ad diem praefixam solvere omiserint, dictas usuras interesse pariter solvere teneantur, et taliter dictam pecuniam solvant, ut apud Leigne dicta pecunia a patribus abbatibus valeat deportari. 18.  Cum anno praeterito negotium abbatis Vallis viridis contra abbatem Armentariae abbati Sancti Prudentii auctoritate Capituli generalis sit iniunctum, et illud pro parte sit exsecutum et pro parte remaneat exsequendum, iterato auctoritate Capituli generalis eidem abbati iniungitur ut abbatem Armentariae compellat ad solvendam pecuniam quae remanet insoluta dicto abbati Vallis viridis per censuram Ordinis auctoritate Capituli generalis. 19.  Commissio facta anno praeterito abbatibus Sanctae Crucis in Austria, de Cicador, et de Runa de abbatiis Hungaria, iterato de Pontigniaco, de Claravalle, de Tribus Fontibus abbatibus, qui suas habent generationes in illa provincia et filias, committitur auctoritate Capituli generalis, tam in capite quam in membris, ut ad dictas abbatias per se vel per alios accedentes, diligenter inquirant et attendant, qualiter ibidem ordo et religio observetur, cum in multis ordo in illis partibus exorbitare dicatur, et de personis Ordinis plura inconvenientia denuntiata fuerint Capitulo generali, et quid super hoc invenerint, sequenti anno per suas patentes litteras referant Capitulo generali ; et si in his exsequendis omnes interesse nequiverint, duo vel unus eorum nihilominus exsequatur. Abbates vero praesentes absentibus denuntient haec praemissa. Abbatiae vero de quibus inquiretur de expensis visitatoribus provideant. 20.  Diffinitio anno praeterito edita super immunitate et liberatione abbatum de Tribus Fontibus, de Castellione et de Monasterio in Argona a fideiussione qua tenebantur Simoni dicto Piete, civi Virdunensi, pro abbatibus de Rippatorio et de Moris suspenditur isto modo : Quod si processu temporis solutio dicto civi facta non fuerit, prout inter ipsos ordinatum est et promissum, dicti abbates de Moris et de Ripatorio, si solvere neglexerint, et praedictos abbates indemnes non reddiderint, a damnis et expensis habitis et habendis occasione fideiussionis supradictae, ipsos abbates et eorum monasteria in pristinam retrudit sententiam ipsum Capitulum generale. 21.  Inhibetur omnibus abbatibus et personis Ordinis de Anglia, ne de cetero se misceant negotiis saecularibus, maxima in computationibus, praecipiendo patribus abbatibus, ut illos quos culpabiles invenerint, graviter puniant auctoritate Capituli generalis. 22.  Cum clamor horribilis ad aures pervenerit Capituli generalis quod quidam conversi de Piscaria in quosdam abbates venientes ad Capitulum manus violentas iniecerint, eosdem rebus suis spoliando, auctoritate Capituli generalis praecipitur abbati dictorum conversorum, ut dictos conversos diro carceri mancipet, in arcto pane et aqua brevi eos detinendo usque ad nutum Capituli generalis ; et praedictus abbas laesis abbatibus satisfaciat de rebus suis praedictis competenter. 23.  Cum relatum sit Capitulo generali, quod abbates Nucariae et Sanctae Mariae de Arcu pluries apostataverint, et abbatizent contra Ordinis instituta, auctoritate Capituli generalis praecipitur de Fossa nova et de Ferraria abbatibus ut ad dicta loca personaliter accedentes, inquirant diligenter et fideliter si relata vera sint ; et si praedicta vera invenerint, ipsos non abbates denuntient, depositos auctoritate Capituli generalis. Abbas Sancti Sebastiani hoc eis denuntiet. 24.  Cum ad aures Capituli generalis factum quoddam horribile pervenerit, scilicet quod quidam conversi de Suetia nasum cuiusdam monachi praeciderint, abbati dicti loci praecipit Capitulum generale ut dictos conversos incarceret, nec exeant de dicto carcere absque mandato Capituli generalis. 25.  Auctoritate Capituli generalis de Pontigniaco, de Claravalle et de Tribus Fontibus abbatibus committitur ut ad domum de Pastouc accedentes, per se vel per alios inquirant diligenter et fideliter, si ea quae in depositione fratris I. quondam abbatis de Pastouc continentur vera sint, et si illa per testes iuratos et diligenter examinatos vera invenerint, sententiam latam a patre abbate in ipsum monachum ratificat et approbat Capitulum generale, patri abbati reddentes talionem secundum Ordinis instituta. 26.  Cum frater Thomas monachus de Melros multa mala abbatiae suae intulerit, per falsas litteras mutuum in romana Curia contrahendo, omnibus abbatibus praecipitur ut si dictum monachum ad ipsos vel ad terras ipsorum venire contigerit, ipsum, si possunt, capiant vel capi faciant in expensis dicti abbatis de Melros, invocato ad hoc, si necesse fuerit, brachio saeculari. Hoc idem praecipitur de fratre Milone de Brolio auctoritate Capituli generalis. 27.  Cum ad aures pervenerit Capituli generalis, quod abbas de Sylva regali negligenter in pluribus regat abbatiam suam, eidem praecipitur a Capitulo generali quod a primo die quo intrabit abbatiam suam, sex diebus poenitentiam peragat levis culpae, duobus eorum in pane et aqua. Visitatoribus dictae domus nihilominus praecipitur ut statum dictae domus sequenti anno per litteras patentes renuntient Capitulo generali ; et nisi praedictae domus status melioratus fuerit, sciat se dictus abbas de Sylva regali sequenti anno graviter puniendum. 28.  Auctoritate Capituli generalis praecipitur abbati de Beatitudine Dei in Hybernia ut monachum suum minus iuste emissum, ut dicitur, quem de mandato visitatoris renuit revocare, ipsum revocet in instanti, si visitatori suo visum fuerit expedire. 29.  Super conspiratione quorumdam monachorum de Borbona, de Bona aqua et de Frigido fonte abbatibus committitur in plenaria Ordinis potestate, ut ad locum personaliter accedentes, corrigant et emendent quod eis secundum conscientias suas videbitur expedire. 30.  Super conspiratione exorta in abbatia de Claromarisco, de Claravalle et de Camberone abbatibus committitur in plenaria Ordinis potestate ut ad dictum locum personaliter accedentes, inquirant diligenter et quos magis culpabiles invenerint, ipsos sub poena conspiratorum emittant, ceteros autem taliter corrigant ut alii terreantur, nec praesumat aliquis accipere veniam pro aliquo conspiratore revocando. 31.  Visitationes omnium filiarum Bonae vallis abbati Vallis magnae auctoritate Capituli generalis committuntur, donec dicta commissio auctoritate dicti Capituli revocetur, ita quod patri abbati nullum inde praeiudicium in posterum generetur. Abbas autem Bonae vallis abbatiam Vallis magnae filiam suam visitet, sicut facere consuevit. 32.  Cum abbas de Bolbona communione non recepta, nec ecclesiasticis sacramentis carnes in quadragesima comederit, videlicet in ultima septimana, propter abominationem inauditam deponitur in instanti. 33.  Quia de Charmeia, de Valle regis, de Castellione, de Valle clara, de Monasterio in Argona, de Cheminone, de Valle Sancti Lamberti, de Sancto Andrea de Gofer, de Barberio abbates in spiritu furoris et fremitu dissoluto coram Diffinitoribus in generali Capitulo coram omnibus contumaciter quaedam exprobrationis verba protulerunt, ipsos Diffinitores quidam ipsorum satrapas appellando ; et cum aliis abbatibus causam schismatis et gravissimae seditionis in gestibus et modo contumaci praebere viderentur, quod in subversionem Ordinis vergere posset in posterum ; abbates praenominati pro dictis excessibus, prout in diffinitione contra turbatores huiusmodi iam olim edita continetur, auctoritate Capituli generalis deponuntur in instanti, inhibentes ne praefati depositi in abbates eligantur in posterum, nisi de licentia Capituli generalis. Hoc idem statuitur de omnibus, qui eisdem in aliquo contra praedictam sententiam praesumpserint adhaerere. 34.  Querela abbatis Sancti Sebastiani contra abbatem Sancti Pastoris, de Monte Amyato et de Falera abbatibus committitur, auctoritate Capituli generalis pace vel iudicio terminanda, et quid inde fecerint sequenti renuntient Capitulo generali. 35.  Querela abbatis de Camberone contra abbatissam de Hers, de Oliva et de Petra abbatibus committitur, auctoritate Capituli generalis pace vel iudicio terminanda, et quid inde fecerint, etc. 36.  Querela abbatissae de Cognone contra abbatissam de Oratione, de Benedictione Dei et de Bella pertica in Vasconia abbatibus committitur, pace vel iudicio terminanda, et quid inde fecerint, etc. 37.  Querela abbatis de Stanles contra abbatem de Brueria, de Benedon et de Donquel abbatibus committitur, auctoritate Capituli generalis pace vel iudicio, etc. 38.  Querela abbatis de Dexlacroisse contra abbatem de Combremare, de Salleya et de Comba abbatibus committitur, auctoritate Capituli generalis, pace vel iudicio, etc. 39.  Querela abbatis de Vaurelee contra abbatem de Medenehen, de Betelesden et de Brueria abbatibus committitur, pace vel iudicio, etc. 40.  Querela abbatis de Villa longa contra abbatem de Fullentio, de… (*locus vacuus*)… et de Benedictione Dei abbatibus committitur, etc. 41.  Querela abbatis de Franca valle contra abbatem Silvae regalis, de Valle magna et de Sinacha abbatibus committitur, etc. 42.  Querela abbatis de Caladia contra abbatem de Monasterio in Argona, de Castellione et de Aurea valle abbatibus committitur, etc. 43.  Querela abbatis de Longo vado contra abbatissam Vallis bonae, de Ripatorio et de Bethania abbatibus committitur, etc. 44.  Querela abbatis de Flumine Dei contra abbatem de Buel[l]io, de Gruenardon et de Benedictione Dei abbatibus committitur, etc. 45.  Querela abbatissae de Herque[n]rode contra abbatissam de Rameya, de Villari et de Regali monte abbatibus committitur, etc. 46.  Querela abbatis de Sar contra moniales de Tusnaniz, de Sancta Cruce et de Villegrade abbatibus committitur, etc. 47.  Petitio abbatis de Noa, qui petit absolvi a susceptione hospitum per triennium, exauditur. 48.  Petitio abbatis Fontis Morum, qui petit absolvi a susceptione hospitum, dummodo revocet conventum suum, per triennium, exauditur. 49.  Petitio abbatis de Valle Sancti Georgii, qui petit absolvi a susceptione hospitum per triennium, exauditur. 50.  Petitio abbatis de Trappa, qui petit dispersionem conventus sui, exauditur. 51.  Petitio abbatis de Benifazano, qui petit remanere una vice de Capitulo, exauditur. 52.  Petitio abbatis de Brunebach qui petit remanere una vice de Capitulo, exauditur. 53.  Petitio abbatis de Stamedii, qui petit absolvi a susceptione hospitum per quinquennium, exauditur. 54.  Petitio reverendi patris domini archiepiscopi Trancrensis qui petit unum monachum de Ordine, dummodo honestis deputetur officiis, exauditur. 55.  Unio abbatiarum Leodiensis dioecesis, de Camberone et de Villari abbatibus committitur in plenaria Ordinis potestate, ut ad illa loca personaliter accedentes, pensatis quae secundum Deum et Ordinem pensanda sunt, de mandato nostro faciant quid sibi viderint expedire, et quid inde fecerint, etc. 56.  Petitio abbatis de Bouc, qui petit absolvi a susceptione hospitum per triennium, exauditur. 57.  Petitio abbatis de Valle florida, qui petit remanere semel a Capitulo, exauditur. 58.  Petitio abbatis de Melros, qui petit una vice remanere a Capitulo, exauditur. 59.  Petitio episcopi Cameracensis, qui petit unum monachum de Ordine, dummodo honestis deputetur officiis, exauditur. 60.  Petitio abbatis de Sancto Albino, qui petit dispersionem conventus sui, exauditur. 61.  Petitio abbatis de Ripatorio, qui petit absolvi a susceptione hospitum per triennium, exauditur. 62.  Petitio abbatis Bullencuriae, qui petit absolvi a susceptione hospitum per biennium, exauditur. 63.  Petitio abbatis de Benedictione Dei in Vasconia, qui petit semel remanere a Capitulo, exauditur. 64.  Petitio episcopi Gene[vensis], qui petit unum monachum de Ordine, dummodo honestis deputetur officiis, exauditur. 65.  Petitio abbatis de Porta, qui petit dispersionem conventus sui, exauditur. 66.  Petitio abbatis Mellifontis, qui petit facere commemorationem beati Malachiae, et beati Patricii et beatae Brigidae, in generatione sua, in horis beatae Mariae, exauditur. 67.  Petitio abbatis de Capite lacus, qui petit dispersionem conventus sui, exauditur. 68.  Petitio abbatis de Cumba, qui petit semel remanere a Capitulo, exauditur. 69.  Petitio domini Edmundi, comitis Cornubiae in Anglia, de solemnitate facienda in domo de Herles, de Sanguine Iesu-Christi, exauditur, ut in dicta domo fiat solemnitas, sicut in praecipuis festivitatibus fieri consuevit. 70.  Anniversarium bonae memoriae domini Richardi, quondam regis Angliae, fiat per totum regnum Angliae quarto kalendas aprilis, sicut fuit sibi concessum antiquitus a Capitulo generali. 71.  Inspectio loci in quo fundare voluit abbatiam monachorum reverendus dominus episcopus Pataviensis, de Pomoc et de Hilaria abbatibus committitur in plenaria Ordinis potestate ut ad locum personaliter accedentes, pensatis omnibus quae secundum Deum et Ordinem pensanda sunt, faciant quod sibi viderint expedire, et quid inde fecerint sequenti anno per suas patentes litteras renuntient Capitulo generali. 72.  Inspectio loci qui Hospitale dicitur, in quo fundare intendit abbatiam monachorum nobilis vir Castellae, de Buxeto et de Mataplana abbatibus committitur ut ad loca personaliter accedentes, pensatis omnibus quae secundum Deum et Ordinem pensanda sunt, faciant quod sibi viderint expedire, et quid inde fecerint, etc. 73.  Inspectio abbatiae nigrorum de Ekmunde Ordinis sancti Benedicti quam Ordini nostro incorporari supplicat reverendus dominus episcopus Traiectensis, assensu abbatis et conventus dicti monasterii, domino abbati Morimundi, abbate sibi adiuncto quem illi negotio viderit expedire, qui ad locum accedentes, inspectis et pensatis omnibus quae secundum Deum et Ordinem sunt pensanda, Ordini nostro incorporent, et conventum introducant, si viderint expedire, non expectata ulterius licentia Capituli generalis, ita tamen quod decretum inter ipsos et ordinarium sufficienter exaratum, anno sequenti Capitulo repraesentent, et quid inde, etc. 74.  Inspectio loci in quo fundare intendit abbatiam monachorum nobilis vir Marchio Misseniensis, de Porta et de Presne abbatibus committitur in plenaria Ordinis potestate ut ad dictum locum personaliter accedentes, pensatis omnibus quae secundum Deum et Ordinem pensanda sunt, faciant quod sibi videbitur expedire, et quid invenerint, etc. 75.  Pro sanctissimo patre nostro summo Pontifice, qui devotissime ab Ordine orationes petiit speciales pro se et suis, et pro bono statu Ecclesiae sanctae Dei dicantur tres missae, prima de Spiritu Sancto, secunda de beata Virgine Maria, tertia de Cruce a singulis sacerdotibus Ordinis universi, et pro ipso domino Papa dicatur collecta *Deus fidelium omnium pastor*, etc., in missa conventuali in loco competenti, et in horis beatae Virginis dicatur collecta *Deus omnium fidelium pastor* ; et finito Completorio dicatur *Salve Regina*, et *Ave Maria* cum flexione genuum, collecta *Concede nos*, et *Deus omnium fidelium pastor*, tam in conventu quam extra conventum, tam in abbatiis quam extra, a singulis personis tam monachis quam monialibus Ordinis universi. Pro praedecessoribus suis romanis Pontificibus, dicantur tres missae pro defunctis a singulis sacerdotibus Ordinis universi. 76.  Pro bonae memoriae Alphonso quondam comite Pictaviensi, qui epistolas suas misit, et etiam reditum annuum legavit Capitulo generali, plenarium servitium persolvatur, et principaliter in aliquo anniversario habeatur. 77.  Piae recordationis domino Portuensi, per quam Ordo noster usque nunc multas gratias obtinuit speciales, plenarium persolvatur officium, et habeat anniversarium annuatim. 